**ΚΑΤΕΠΕΙΓΟΝ**

Πληροφορίες: Χρ. Σαμαρά

**Αθήνα: 29.09.2016**

**Αρ. Πρωτ.: 1402**

**ΠΡΟΣ: κ. Γ. Κατρούγκαλο, Υπουργό Εργασίας, Κοινωνικής Ασφάλισης και Κοινωνικής Αλληλεγγύης**

**ΘΕΜΑ: «Ζητείται η άμεση έκδοση ερμηνευτικής εγκυκλίου για την εφαρμογή διατάξεων του ν. 4387/2016, που αφορούν στην καταβολή προσωρινής σύνταξης και εφάπαξ παροχής κατ’ απόλυτη προτεραιότητα σε άτομα με αναπηρία, με χρόνιες παθήσεις και στους γονείς και νόμιμους κηδεμόνες που προστατεύουν άτομα με αναπηρία, από τα ασφαλιστικά ταμεία της χώρας»**

**Κοιν**: «Πίνακας Αποδεκτών»

**Κύριε Υπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο δια του Ν.2430/96 (ΦΕΚ 156Α/10.7.96) Κοινωνικό Εταίρο της ελληνικής Πολιτείας σε ζητήματα αναπηρίας, **με το παρόν επιθυμεί να θέσει υπόψη σας ένα ζήτημα που αφορά στη μη καταβολή προσωρινής σύνταξης και εφάπαξ παροχής που δικαιούνται άτομα με αναπηρία, με χρόνιες παθήσεις και οι οικογένειές τους κατά απόλυτη προτεραιότητα, από τα ασφαλιστικά ταμεία της χώρας.**

Όπως γνωρίζετε, στην ψήφιση του ν. 4387 (ΦΕΚ 85/Α΄2016 ) έχουν συμπεριληφθεί κάποιες ευεργετικές διατάξεις για τα άτομα με αναπηρία, με χρόνιες παθήσεις και τις οικογένειές τους και συγκεκριμένα στα άρθρα 9 και 29 τα οποία αφορούν στην καταβολή προσωρινής σύνταξης και στο άρθρο 35 που αφορά στην εφάπαξ παροχή, τα οποία αναφέρουν ότι οι εν λόγω παροχές καταβάλλονται κατ’ απόλυτη προτεραιότητα στους δικαιούχους που είναι άτομα με αναπηρία, με χρόνιες παθήσεις και στους γονείς και νόμιμους κηδεμόνες που προστατεύουν άτομα με αναπηρία.

Το τελευταίο διάστημα όμως, έχουμε γίνει δέκτες διαμαρτυριών από άτομα με αναπηρία, λόγω του ότι τα ασφαλιστικά ταμεία δεν εφαρμόζουν τις ως άνω διατάξεις και δεν τους καταβάλλουν τις παροχές που δικαιούνται κατά προτεραιότητα.

Αξίζει να αναφέρουμε ότι οι εν’ λόγω ρυθμίσεις θα αποφέρουν τεράστια ανακούφιση και διευκόλυνση στα άτομα με αναπηρία, με χρόνιες παθήσεις και τις οικογένειές τους, που βιώνουν με το σκληρότερο τρόπο τη βαθιά και παρατεταμένη οικονομική και κοινωνική κρίση που περνάει η χώρα μας.

**Ως εκ τούτου ζητάμε όπως προβείτε στις απαραίτητες ενέργειες για την άμεση έκδοση ερμηνευτικής εγκυκλίου για την εφαρμογή της καταβολής της προσωρινής σύνταξης και της εφάπαξ παροχής κατ’ απόλυτη προτεραιότητα, σε όλους τους δικαιούχους που είναι άτομα με αναπηρία, με χρόνιες παθήσεις και στους γονείς και νόμιμους κηδεμόνες που προστατεύουν άτομα με αναπηρία,** **από όλα τα ασφαλιστικά ταμεία της χώρας.**

Πιστεύοντας πως κατανοείτε τη σοβαρότητα του θέματος και δεδομένου πως η εν’ λόγω ρύθμιση δεν έχει οικονομική επιβάρυνση στον κρατικό προϋπολογισμό, αναμένουμε την άμεση ανταπόκρισή σας στο ανωτέρω ζήτημα.

**Με εκτίμηση**

**Ο Πρόεδρος**

**Ι. Βαρδακαστάνης**

**Ο Γεν. Γραμματέας**

**Χρ. Νάστας**

**Πίνακας Αποδεκτών:**

* Γραφείο Υφυπουργού Κοινωνικής Ασφάλισης, κ. Αν Πετρόπουλου
* Γραφείο Γενικού Γραμματέα Κοινωνικών Ασφαλίσεων, κ. Ν. Φράγκου
* Γενικό Λογιστήριο του Κράτους
* ΙΚΑ
* ΟΓΑ
* ΝΑΤ
* Ταμείο Νομικών
* Ταμείο Πρόνοιας Δημοσίων Υπαλλήλων
* Ο.Α.Ε.Ε.